**Defnyddio fideo “Y Bugeiliaid”: Luc 2:8-16**

Bydd angen lawrlwytho’r fideo o adran fideos www.beibl.net, a chael sgrin a sain er mwyn ei ddangos i’r gynulleidfa.

..............

* Mae Mis Rhagfyr yn fis oer a thywyll. Mae’r dyddiau’n fyr, ac mae pawb yn edrych ymlaen i weld y tywydd yn gwella a’r dyddiau yn ymestyn. Ond.... mae yna un peth sbesial iawn yn digwydd yn ystod Mis Rhagfyr – rydyn ni’n gallu dathlu Geni Iesu ar Ragfyr 25ain.
* Rydyn ni’n gyrru cardiau Nadolig; rydyn ni’n prynu anrhegion; rydyn ni’n prynu LOT o fwyd; rydyn ni’n bwyta llawer mwy o siocled nag arfer!
* Mae rhai ohonon ni yn agor un drws ar galendr Adfent bob dydd – weithiau mae yna siocled y tu mewn, weithiau mae yna luniau Nadoligaidd.
* Mae ein tai yn llawer mwy lliwgar nac arfer hefyd – mae gan lawer ohonon ni goeden Nadolig yn y tŷ, a goleuadau’n sgleinio’n ddisglair arni.
* Doedd gan Iesu ei hun ddim coeden Nadolig, na chalendr Adfent, na siocled yn ei hosan – ond mi oedd yna ddigon o oleuadau yn yr awyr pan anwyd Crist i’r byd.

Gwyliwch y fideo yma sy’n dangos stori’r bugeiliaid wrthyn ni:

Er gwybodaeth dyma eiriau’r fideo:

Y noson honno mewn caeau ger Bethlehem, roedd na fugeiliaid yn

gofalu am eu defaid. Yn sydyn, dyma nhw’n gweld un o angylion yr Arglwydd ac roedd golau llachar o’u cwmpas nhw. Roedden nhw wedi dychryn am eu bywydau, ond d’wedodd yr angel, “Peidiwch bod ofn. Mae gen i newyddion da i chi, fydd yn gwneud pobl ym mhobman yn llawen iawn. Mae eich Achubwr wedi ei eni heddiw yn nhref y Brenin Dafydd. Ie! Crist yr Arglwydd. Byddwch yn ei nabod am ei fod wedi lapio mewn cadachau ac yn gorwedd ar wely o wair.

Yn sydyn dyma nifer o angylion eraill yn dod i’r golwg, roedden nhw’n

addoli Duw ac yn dweud, “Gogoniant i Dduw yn y nefoedd, Heddwch ar

y ddaear a bendith Duw ar bobl. Pan aeth yr angylion i ffwrdd yn ôl i’r nefoedd, d’wedodd y bugeiliaid wrth ei gilydd,

 “Tyrd, awn ni i Fethlehem, i weld be mae’r Arglwydd wedi ei ddweud wrthon ni sydd wedi digwydd. I ffwrdd a nhw ar frys, a dyma nhw’n dod o hyd i Mair a Joseff a’r babi yn gorwedd ar wely o wair. (**Hyd y fideo: 68 eiliad**)

* Doedd y bugeiliaid yn gwybod dim am eni Iesu ym Methlehem nes welson nhw olau llachar yr angylion yn sgleinio uwch eu pennau. Roedden nhw wedi dychryn yn ofnadwy.
* Roedd yr angylion wedi eu danfon gyda neges arbennig iddyn nhw oddi wrth Dduw. Doedd Duw ddim eisiau iddyn nhw fod yn ofnus. Roedd o eisiau iddyn nhw wrando’n astud ar neges arbennig iawn: dyma dd’wedodd yr angel wrthyn nhw,

*Mae gen i newyddion da i chi, fydd yn gwneud pobl ym mhobman yn llawen iawn. Mae eich Achubwr wedi ei eni heddiw yn nhref y Brenin Dafydd. Ie! Crist yr Arglwydd.*

* Newyddion da y Nadolig ydy bod Iesu Grist, Mab Duw wedi ei eni fel baban, ac wedi dod i fyw yn ein canol ni. Enw arall ar Iesu ydy Emaniwel, sy’n golygu, “Mae Duw gyda ni”.
* Pan cafodd ei eni mewn stabl ym Methlehem roedd Duw yn gwneud ei hun yn fach, er mwyn i ni gael cyfle i ddod i’w adnabod, a gweld ei gariad ar waith ar y ddaear.
* Felly byddwch yn llawen adeg y Nadolig, *“Mae Duw gyda ni.”*

**Gweddi:** Cyd-weddïwn Weddi’r Arglwydd, Ein Tad....

neu

**Gweddïwn:** Diolch i ti ein Tad am anfon dy unig fab i’r byd. Diolch mai Iesu ydy’r Emaniwel, sef ‘Duw gyda ni’. Helpa ni i gofio am eni Iesu yng nghanol prysurdeb a hwyl y Nadolig. Amen.